Minneord Sigvard Tschudi Madsen

Vår kjære kollega og venn tidligere professor og overlege Sigvard Tschudi Madsen døde etter kort sykeleie 1. desember - 96 år gammel. Han ble født i Bergen 20. oktober 1918. Han startet medisinerutdanning i Oslo i 1937, men krigen utsatte studiet, slik at han fullførte det først i 1947. Han var lege ved Kysthospitalet i Hagavik og ved Orkdal sykehus, men har for det meste virket ved Haukeland sykehus og Universitetet i Bergen frem til alderspensjon i 1986. På campus Haukeland var han innom Epidemiavdelingen (Medisinsk avdeling B), Medisinsk avdeling, Kirurgisk avdeling, og Gades Institutt bakteriologisk avdeling. Han forsvarte sin doktorgrad allerede i 1956: *Studies on the agglutination of red cells sensitized with bacterial extracts*. I 1959 slo han rot ved Medisinsk avdeling B der han var overlege i perioden 1965-86, og dosent og professor 1959-86.

Han ble spesialist i indremedisin og infeksjonssykdommer I 1980, og var formann i Det mediscinske selskap i Bergen 1969-70.

Tschudien - som vi kallet han – virket som ung lege ved Haukeland sykehus og Universitetet i Bergen fra 1950. Han opplevde en rivende utvikling med nyopprettet Universitet og Medisinsk fakultet (1947) og store byggearbeider på campus (Barneklinikken 1950, Hudavdelingen 1952, Nevrologisk avdeling 1952, Poliomyelittinstituttet 1954, Lungeavdelingen 1957, MFH/Armauer Hansens Hus 1963). Midt opp i dette kom den største revolusjonen i vår medisinske historie, nemlig antibiotika og vaksiner. Nå kunne legene kurere lungebetennelse, hjernehinnebetennelse og andre alvorlige infeksjoner. Tschudien ble naturligvis fanget av dette spennende miljøet. Han startet forskning ved Gades Institutt og var en de 3 første doktorandene ved det nye fakultetet.

De andre legene i dette trekløveret, Edward Falsen Krohn ble tuberkuloseguru i WHO og Ole Storstein ble topp-professor ved Rikshospitalet. Men Tscudien ble værende i Bergen og ble – jeg siterer fra Universitetshistorien - *fakultetets første egenrekrutterte dosent fra 1959, og senere professor. Men han var også sønnesønn av en av de syv bergenslegene som i 1901 hadde utarbeidet den første planen for en medisinsk høyskole ved Bergen Museum* (som ble realisert i 1947 med Det Medisinske fakultet, Universitetet i Bergen). Både farfar (Sigvard) og far (Stephan) hadde medisinsk doktorgrad.

Som studenter og unge leger hadde vi stor respekt for Tschudien. Han så på oss over halvbrillene sine med et spørrende blikk. Etter hvert som vi lærte han å kjenne, forstod vi de gode øynene hans, og visste hvem vi kunne få de gode svarene hos når vi hadde behov for klinisk og diagnostisk hjelp. Tschudien var en eminent kliniker og laboratoriemann. Han viste oss først pasientene med lungebetennelse, sepsis og malaria, for deretter å vise oss skurkene i drama i mikroskopet - røde og blå kokker og staver/ bakterier eller malariaparasitter. Og så kunne han dyrke bakterier, slik at vi fikk raske svar. Dette «bed-side» laboratoriet hadde vi med oss i Sentralblokken i 1983. Først da den nye laboratorieblokken ble tatt i bruk i 2008, ble denne nærlabben avviklet.

På 70-talet hadde vi ikke CT, MR eller ultralyd, og skulle pasienten til røntgen så måtte ambulanse transportere pasienten til gamle hovedbygg. Redskapen var oss selv, stetoskopet, og laboratoriet – og her var Tschudien i toppklasse.

Slik hilser en av de gjenlevende nestorene professor Tore Midtvedt: *En som har hatt Tscudien som lærer, om ikke annet enn i studietiden glemmer ham aldri. Broch og Bøe var nok gode, men Tschudien var nærmere oss studenter. Det var klinisk indremedisin på sitt aller beste. Godt at tradisjonene holdes ved like i Bergen*

Det ble mange gode år sammen på Medisin B og i Sentralblokken på Haukeland for mange av oss.

På vegne av tusenvis av studenter, kolleger og pasienter takke vi for alt godt og lyser fred over Tschudien sitt gode minne.

Sigvard Tschudi Madsen ble bisatt i Storetveit kirke tirsdag 9. desember 2014.

Alfred Halstensen, Haakon Sjursen og Are Næss